LEDER – Søren Espersen væmmes over, at Information lørdag på forsiden skriver, at han mener, at blodets bånd bør gøres afgørende for at opnå dansk statsborgerskab. En »nedrig artikel med rent ud falsk indhold,« skrev Espersen lørdag i en pressemeddelelse. Vi deler Søren Espersens væmmelse. Men den er konsekvensen af hans eget forslag, som helt korrekt udtrykker en hidtil uhørt nedrighed.

Lad os lige repetere, hvad Søren Espersen udtalte til den norske avis Verdens Gang: »Ægtefæller, som de henter hertil, skal ikke kunne blive statsborgere, men deres børn kan.« Altså under den forudsætning, at børnenes mor eller far er dansk statsborger. Ifølge Søren Espersen skal børn med andre ord kunne fødes, vokse op og leve et helt liv i Danmark uden eksempelvis at opnå stemmeret.

Sandt er det, at Søren Espersen ikke tager ordene »dansk blod« i sin mund. »Sådan snak er ren nazistisk tankegang og sprogbrug,« siger Søren Espersen. Helt korrekt, Søren Espersen, men hvis udlændinge »ikke skal kunne blive statsborgere, men deres børn kan,« så er det jo netop slægtskab og blodsbånd, han vil lade statsborgerskabet afhænge af.

Søren Espersens holdning er klar og umisforståelig, og på Information har vi haft lejlighed til at lytte til interviewets præcise ordlyd, der i øvrigt stemmer overens med udsagn fra Søren Espersens egen hjemmeside. Der er altså ikke tale om en fortalelser, men gennemtænkte politiske standpunkter.

Søren Espersen finder det er ufint, at vi forud for offentliggørelsen undlod at kontakte ham. Hvis Søren Espersen var udsat for angreb fra andre end sig selv, havde vi selvfølgelig kontaktet ham. Men at give Søren Espersen lejlighed til at forsvare sig mod Søren Espersen giver ingen mening.

Søren Espersen er ikke under angreb fra andre end sig selv og sit eget mørke. En ansvarlig politiker må tåle at se sine synspunkter viderebragt, om de er udtalt til et norsk eller dansk medie. Det ved Søren Espersen selvfølgelig udmærket, så hans angreb på Information skal snarere ses som et ynkværdigt forsøg på at flytte fokus fra egen politik. Måske skammer han sig ligefrem over at se sine egne ord på tryk. Det vil være på sin plads.